Адна з бясспрэчна добрых якасцей вясны — дзівоснае жаданне радавацца кожнаму моманту абуджэння прыроды: першай лістоце з далікатным зялёным колерам, водару і прыгажосці квецені вішні і алычы, яркім цёплым сонечным дням. Падобнае пачуццё выклікала і выстаўка дзвюх мінскіх мастачак Таццяны Грыневіч і Ірыны Ясюкайць-Дударавай у гродзенскай галерэі “Тызенгаўз”. “Каляровыя гісторыі” падарылі гледачу магчымасць акунуцца ў цёплы ўтульны свет хатніх каштоўнасцей: сямейнай гармоніі, дзіцячых усмешак і лёгкай казачнай атмасферы.